Mr. Lawrence sündis vajadusest. Esiteks muidugi Mihkel Raua vajadusest pärast aastaid teiste (Metallist, Ba-Bach, Singer Vinger, Kulo jne) varjus kitarripläristamist tulla ise lava keskele. Ja meie õnneks langes see tulek kokku ühe teise meie ühise vajadusega. 1990ndate alguses oli meie praegune mõnus Eesti nagu üks vastik teismeline laps, kes sai esimest korda loa öösel kodunt ära olla. Niisiis, Eesti oli vaba, Eesti sai lahti NSV-st, sai lahti rublast, rääkis teiste kuuldes seksist, vehkles  isiklike tulirelvadega ning hakkas õllepurkide asemel koguma vanametalli. Eesti oli korraga nagu päris välismaa! Ja mida üks nagu päris välismaa vajaks rohkem kui ühte enda nagu päris välismaa popstaari. Seksikat, salapärast, vaimukat, ja, of course, ingliskeelset. Musta kaabuga, neerumustrilises särgis, elektriline relv kaelas ohtlikul kombel lava äärt ründav Mihkel Raud sobis selleks suurepäraselt.